Πρωτοβουλία της Πορτογαλικής Δημοκρατίας εν όψει της έκδοσης του κανονισμού του Συμβουλίου περί της περιόδου κατά την οποία οι υπήκοοι τρίτων χωρών χωρίς υποχρέωση θεώρησης μπορούν να κυκλοφορούν ελεύθερα στο έδαφος των κρατών μελών

(2000/C 164/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 σημείο 3,

την πρωτοβουλία της Πορτογαλικής Δημοκρατίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η κοινοτική μεταναστευτική πολιτική στον τομέα που αναφέρεται στο άρθρο 62 σημείο 3 της συνθήκης περιλαμβάνει τα μέτρα που καθορίζουν τις προϋποθέσεις υπό τις οποίες υπήκοοι τρίτων χωρών δύνανται να κυκλοφορούν ελεύθερα εντός του εδάφους των κρατών μελών επί τρεις το πολύ μήνες.

(2) Πρέπει, ωστόσο, να προβλεφθούν μέτρα ώστε μία νέα περίοδος τριών μηνών να μπορεί, σε βάση αμοιβαιότητας, να χορηγείται σε υπηκόους χωρών χωρίς υποχρέωση θεώρησης για τη διέλευση των εξωτερικών συνόρων των κρατών μελών.

(3) Ο παρών κανονισμός βασίζεται στο κεκτημένο του Σένγκεν, σύμφωνα με το πρωτόκολλο για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι υπήκοοι τρίτων χωρών χωρίς υποχρέωση θεώρησης μπορούν να κυκλοφορούν ελεύθερα στο έδαφος των κρατών μελών επί τρεις μήνες κατ' ανώτατο όριο, εντός περιόδου έξι μηνών από την ημερομηνία πρώτης διέλευσης των εξωτερικών συνόρων ενός κράτους μέλους, εφόσον πληρούν τις ακόλουθες προϋποθέσεις:

α) είναι κάτοχοι έγκυρου εγγράφου ή εγγράφων που τους επιτρέπουν τη διάβαση των συνόρων κράτους μέλους·

β) προσκομίζουν, αν παραστεί ανάγκη, έγγραφα που δικαιολογούν το σκοπό και καθορίζουν τις συνθήκες της προβλεπόμενης παραμονής τους και διαθέτουν τα αναγκαία μέσα διαβίωσης, τόσο για την προβλεπόμενη παραμονή τους όσο και για την επιστροφή στην χώρα προελεύσεώς τους ή την διέλευση προς τρίτο κράτος στο ποπίο είναι εξασφαλισμένη η είσοδός τους, ή είναι σε θέση να εξασφαλίσουν νομίμως τα μέσα διαβίωσής τους·

γ) δεν περιλαμβάνονται στους καταλόγους ανεπιθύμητων ατόμων·

δ) δεν θεωρούνται ικανοί διατάραξης της δημόσιας τάξης, της εθνικής ασφάλειας ή των διεθνών σχέσεων ενός από τα κράτη μέλη.

Άρθρο 2

Η Κοινότητα είναι δυνατόν, σε βάση αμοιβαιότητας, να διαπραγματευθεί, διεθνείς συμφωνίες με τις τρίτες χώρες οι υπήκοοι των οποίων δεν υπόκεινται στην υποχρέωση θεώρησης προκειμένου να καθορίσει τους όρους υπό τους οποίους μπορεί να χορηγηθεί στους υπηκόους των εν λόγω χωρών μια δεύτερη περίοδος που δεν υπερβαίνει τους τρεις μήνες εντός ενός έτους από την ημερομηνία πρώτης διέλευσης των εξωτερικών συνόρων ενός κράτους μέλους, ενδεχομένως εντός της περιόδου των έξι μηνών που αναφέρεται στο άρθρο 1.

Άρθρο 3

Έναρξη ισχύος

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται στα κράτη μέλη που υπέγραψαν πρωτόκολλο προσχώρησης στις συμφωνίες του Σένγκεν από τις ημερομηνίες που αποφασίζει το Συμβούλιο με ομοφωνία των μελών του τα οποία αναφέρονται στο άρθρο 1 του πρωτοκόλλου για την ενσωμάτωση του κεκτημένου του Σένγκεν στο πλαίσιο της Ευρωπαϊκής Ένωσης, εκτός εάν οι όροι προσχώρησης ενός των κρατών αυτών στο κεκτημένο του Σένγκεν δεν πληρούντο πριν από την ημερομηνία έναρξης ισχύος του παρόντος κανονισμού.

Ο παρών κανονισμός είναι υποχρεωτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

Βρυξέλλες, ...

Για το Συμβούλιο

Ο Πρόεδρος

...

(1) ΕΕ C ...

(2) Γνώμη η οποία δόθηκε στις ... (δεν έχει ακόμη δημοσιευθεί στην Επίσημη Εφημερίδα).